Lesen 13
Wanem Samting Bai Painim Ol Lotu?
1. Yu ting olgeta lotu i gutpela?
Insait long olgeta lotu, i gat ol man i gat gutpela bel. God i luksave long ol dispela man na i tingim ol, dispela em i gutpela nius. Tasol sori tru, ol man i bin mekim wok nogut long nem bilong lotu. (2 Korin 4:3, 4; 11:13-15) Sampela nius ripot i kamapim olsem sampela lotu ol i insait long woa, pasin teroris, pasin bilong bagarapim na pinisim wanpela lain olgeta, na mekim pasin nogut long ol pikinini. Ol man i bilip long God, ol i bel hevi tru long dispela!
Lotu i tru i save litimapim nem bilong God, tasol lotu giaman i save mekim ol samting em God i no orait long en. Lotu giaman i skulim ol man long ol tok i no stap long Baibel, olsem ol bilip giaman long God na long ol man i dai pinis. Tasol Jehova i laik bai ol man i kisim stretpela save long em.
2. Wanem samting bai painim ol lotu?
Ol lotu i no inap giamanim God na tok ol i laikim em, tasol tru tru ol i laikim graun bilong Satan. (Jems 4:4) Baibel i kolim olgeta lotu giaman olsem “Bikpela Babilon.” Babilon em wanpela taun long bipo, we lotu giaman i bin kirap long en bihain long Bikpela Tait, long taim bilong Noa. Klostu nau, God bai pinisim wantu ol lotu i save giamanim na daunim ol manmeri.
Tasol Jehova i no lusim tingting long ol man i gat gutpela bel, em ol i stap nabaut namel long ol lotu giaman long olgeta hap bilong graun. Em i helpim ol kain man olsem long lusim lotu giaman long rot bilong skulim ol long tok i tru.
3. Ol man i gat gutpela bel i mas mekim wanem?
Jehova i save tingim ol manmeri husat i laik kisim save long tok i tru na i laik mekim gutpela pasin. Em i tokim ol long lusim lotu giaman. Ol man husat i laikim tru God, ol i redi long mekim ol senis bambai God i ken amamas long ol.
Long bipo, taim ol aposel i autim gutnius, ol man husat i gat gutpela bel ol i amamas na bilip long gutnius. Jehova i skulim ol long nupela rot bilong bihainim we inap helpim ol long i stap amamas, na laip bilong ol i gat as bilong en, na ol i ken wetim gutpela samting bai kamap. Ol i stap gutpela piksa long yumi long nau, long wanem, ol i bilip long gutnius na ol i putim Jehova i stap namba 1 long laip bilong ol.
Jehova i amamas long kisim ol man husat i lusim lotu giaman na i kam insait long famili bilong em. Sapos yu mekim olsem, orait bai yu kamap pren bilong Jehova, insait long wanpela famili i laikim yu na i lotuim Jehova, na yu inap kisim laip oltaim.
4. Olsem wanem God bai kamapim amamas long olgeta hap?
Klostu nau God bai givim strafe long ol lotu giaman, dispela em i gutpela nius. Dispela bai pinisim pasin bilong daunim ol man long olgeta hap bilong graun. Na ol lotu giaman bai i no inap moa long giamanim ol man na brukim ol lain. Olgeta man husat i stap long dispela taim, ol bai stap wanbel long lotuim dispela wanpela God tru.
zsm_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn